Varme sten, duftoplevelser og en 300 år gammel historie. Det var opskriften, da Søren Rusbjerg i weekenden vandt guld i disciplinen klassisk saunagus ved danmarksmesterskaberne i Bjerringbro. Det er tredje år i træk, at Skallerups gusmestre tager guld med hjem fra mesterskaberne. - Vi er gode til det, fordi vi øver os helt vildt meget. Gusmestrene synes, at det er sjovt at være med til mesterskaberne og få den titel, fortæller Sophie Stenild, der er aktivitetschef hos Skallerup Seaside Resort. I 2015 og 2016 fik Skallerup guld i disciplinen team gus. I år var det i klassisk gus, at Søren Rusbjerg sejrede. En discplin, der har stort fokus på storytelling. - Mit gus gik ud på at fortælle om Giovani Maria Farina, der blev født i Norditalien i 1685.  Jeg fortæller om hans liv, da det var ham, der opfandt den æteriske olie, som jo er relevant, fordi det er det, vi kommer på ovnene i saunagusen, fortæller den nykårede danmarksmester. De tre foregående år har Søren Rusbjerg koncentreret sig om at hjælpe de andre gusmestre fra Skallerup i deres forberedelser til konkurrencen. I år var han eneste deltager defra, og det gav pote og en guldmedalje. - Jeg har fået sølv tre år i træk, fordi jeg har hjulpet mange af de andre deltagere. Men i år kunne jeg koncentrere mig om mig selv, og så blev det jo også til guld, siger Søren Rusbjerg. Gusmesteren er ikke i tvivl om at saunuagus er ved at vinde frem i det danske som den nye wellness-form. - Saunagus er det nye indenfor wellness. Vi laver tit gus i Skallerup, hvor der sidder 95 i saunaen. Og så er vi nødt til at sige nej til de 20, der kommer bagefter, siger Søren Rusbjerg. TV2 Nyhederne var med til mesterskaberne i Bjerringbro i weekenden. Du kan se indslaget herunder.

Referat:
For tredje år i træk kunne Skallerup Seaside Resorts gusmestre tage guldet med hjem fra DM i saunagus.